तीन महाद्वीप हीटवेव की चपेट में; UN चीफ बोले- ग्लोबल बॉयलिंग का युग आ गया है
July 2023: Hottest Month in Human History | Climate Change ग्लोबल क्लाइमेट अथॉरिटीज के साइंटिस्ट्स का कहना है कि जुलाई 2023 मानव इतिहास का सबसे गर्म महीना है। लगातार तापमान बढ़ने से तीन महाद्वीप- नॉर्थ अमेरिका, यूरोप और एशिया हीटवेव की चपेट में हैं
ग्लोबल क्लाइमेट अथॉरिटीज के साइंटिस्ट्स का कहना है कि जुलाई 2023 मानव इतिहास का सबसे गर्म महीना है। लगातार तापमान बढ़ने से तीन महाद्वीप- नॉर्थ अमेरिका, यूरोप और एशिया हीटवेव की चपेट में हैं।
यूरोपियन यूनियन की कोपरनिकस क्लाइमेट चेंज सर्विस और वर्ल्ड मीटियरोलॉजिकल ऑर्गेनाइजेशन (WMO) ने एक रिपोर्ट में कहा- जुलाई के शुरुआती तीन हफ्तों में गर्मी के कई रिकॉर्ड टूटे। कई देशों में तापमान 50 डिग्री सेल्सियस से ज्यादा पहुंच गया। साइंटिस्ट्स का कहना है कि 1 लाख 20 हजार साल में इतनी गर्मी हुई है।
UN चीफ बोले- ग्लोबल वॉर्मिंग का युग खत्म
संयुक्त राष्ट्र महासचिव एंटोनियो गुटेरेस ने कहा- ग्लोबल वॉर्मिंग का युग खत्म हो गया है। अब ग्लोबल बॉयलिंग का युग आ गया है। क्लाइमेट चेंज आ गया है। ये बेहद खतरनाक है। हालांकि ये सिर्फ शुरुआत है, इसे काबू किया जा सकता है। हम ग्लोबल टेम्परेचर को बढ़ने से रोक सकते हैं। लेकिन इसके लिए हमें फौरन कदम उठाने पड़ेंगे।
अब जानिए 3 महाद्वीपों में गर्मी के हाल...
नॉर्थ अमेरिका- पौधे लगाने में मदद दे रहा प्रशासन
अमेरिका में लगातार बढ़ते तापमान ने लोगों का जीना मुश्किल कर दिया है। इसे देखते हुए अमेरिकी प्रशासन ने हीटवेव से बचने में लोगों को मदद देने का आश्वासन दिया है। अमेरिकी फॉरेस्ट डिपार्टमेंट ने कहा कि प्रशासन लोगों को पौधे लगाने के लिए एक अरब डॉलर की मदद देगा। पौधे लगाने से तापमान में गिरावट आएगी और लोगों को हीटवेव से छुटकारा मिलेगा।
BBC की रिपोर्ट के मुताबिक, अमेरिका में 11 करोड़ 30 लाख लोग हीटवेव की चपेट में हैं। फ्लोरिडा, कैलिफोर्निया और वॉशिंगटन में इसे लेकर एडवाइजरी जारी की जा चुकी हैं। अमेरिका की नेशनल वेदर सर्विस ने लोगों से कहा है कि वो अपने सेहत के साथ कोई रिस्क न लें।
15 जुलाई को अमेरिका के एरिजोना राज्य में तापमान 48 डिग्री सेल्सियस तक पहुंच गया था। अमेरिकी मौसम विभाग ने बताया है कि कैलिफोर्निया की डेथ वैली में पारा 54 डिग्री तक पहुंच गया। डेथ वैली दुनिया की सबसे गर्म जगहों में से एक है।
एशिया- चीन में पारा 52 डिग्री सेल्सियस पहुंचा
17 जुलाई को शिनजियांग के सानबाओ में तापमान 52 डिग्री सेल्सियस दर्ज किया गया। इससे पहले सबसे ज्यादा तापमान 2015 में आयडिंग में दर्ज किया गया था। तब पारा 50.3 डिग्री सेल्सियस हो गया था।
यूरोप- कई देशों में तापमान 45 डिग्री सेल्सियस से ज्यादा हुआ
यूरोप की स्पेस एजेंसी ने इटली, स्पेन, फ्रांस, जर्मनी और पोलैंड में गर्मी को लेकर अलर्ट जारी किया है। स्पेन में तापमान 45 डिग्री पहुंच गया।
वहीं, इटली में पारा 48 डिग्री सेल्सियस पहुंच सकता है। इटली ने रोम और फ्लोरेंस समेत अपने 16 शहरों के लिए हीटवेव की चेतावनी जारी की है। सरकार ने लोगों से 11 से शाम 6 बजे तक धूप में न रहने की सलाह दी है। स्पेन के कैनरी आइलैंड और ग्रीस में तापमान बढ़ने से जंगल की आग शुरू हो गई है।
एवरेज ग्लोबल टेम्परेचर भी बढ़ा 
रिपोर्ट के मुताबिक, जुलाई के शुरुआती 23 दिनों में एवरेज ग्लोबल टेम्परेचर 16.95 डिग्री सेल्सियस रहा, जो जुलाई 2019 में दर्ज किए गए तापमान (16.63 डिग्री सेल्सियस) से ज्यादा है। इसलिए जुलाई 2023 को सबसे गर्म महीना कहा जा रहा है।
अमेरिका के नेशनल सेंटर्स फॉर एनवायर्नमेंटल प्रिडिक्शन के मुताबिक, 3 जुलाई अब तक का सबसे गर्म दिन था। इस दिन एवरेज ग्लोबल टेम्परेचर 17 डिग्री सेल्सियस के पार पहुंच गया, जो अगस्त 2016 में दर्ज किए गए अब तक के सबसे गर्म दिन के तापमान (16.92 डिग्री सेल्सियस) से ज्यादा था। 3 जुलाई के बाद गर्मी लगातार बढ़ती गई।
अगले 5 सालों में ग्लोबल टेम्परेचर 1.5 डिग्री सेल्सियस तक बढ़ सकता है 
WMO के मुताबिक, अगले पांच साल में इंडस्ट्रियल रेवोल्यूशन से पहले की तुलना में 1.5 डिग्री सेल्सियस ज्यादा गर्म होंगे। आर्कटिक महासागर की पूरी बर्फ पिघल जाएगी। समुद्र के किनारे बसे कई शहर पानी में डूब जाएंगे और उनका नामोनिशान मिट जाएगा।
वहीं, भारत के मुंबई, चेन्नई, विशाखापट्टनम जैसे 12 शहर 3 फिट पानी में डूब जाएंगे। ऐसा इसलिए क्योंकि देश की 7 हजार किमी से ज्यादा सीमा समुद्र से जुड़ी है।
तापमान के बढ़ने से भारतीय उपमहाद्वीप में भी भयानक असर होगा। भारत को 2015 से भी बुरी स्थिति का सामना करना पड़ सकता है। 2015 में हीटवेव से भारत में 2500 लोगों की जान चली गई थी।
ज्यादा तापमान की वजह अल नीनो
कोपरनिकस की डिप्टी डायरेक्टर समानथा बर्गीस ने कहा- ये सब अल नीनो के कारण हो रहा है। अल नीनो एक वेदर ट्रेंड है, जो हर कुछ साल में एक बार होता है। ये घटना दुनिया के सबसे बड़े महासागर प्रशांत महासागर में होती है। इसमें ईस्ट पैसिफिक ओशन में पानी की ऊपरी परत गर्म हो जाती है। WMO ने बताया कि इस क्षेत्र में फरवरी में औसत तापमान 0.44 डिग्री से बढ़कर जून के मध्य तक 0.9 डिग्री पर आ गया था।
कार्बन एमिशन से भी बढ़ रहा वैश्विक तापमान
वैज्ञानिक ह्यूमन एक्टीविटीज को तापमान बढ़ने की एक बड़ी वजह बता रहे हैं। वहीं, एटमॉसफियर में बढ़ती कार्बन डाइऑक्साइड (CO2) भी तापमान बढ़ने की एक वजह है। फॉसिल फ्यूल्स के जलने से हर साल दुनिया भर से 4000 करोड़ टन कार्बन डाईऑक्साइड का उत्सर्जन (कार्बन एमिशन) होता है।
इससे एयर पॉल्यूशन, ग्लोबल वॉर्मिंग यानी वैश्विक तापमान में लगातार बढ़ोत्तरी हो रही है। वैश्विक स्तर पर एनर्जी के लिए कोयला, क्रू़ड ऑयल और नेचुरल गैस का सबसे ज्यादा उपयोग होता है। दुनिया के कुल कार्बन उत्सर्जन में जीवाश्म ईंधन की हिस्सेदारी सबसे ज्यादा है। एमिशन को कम करने के लिए हमें कोयले पर निर्भरता कम करनी होगी। इसके लिए सोलर एनर्जी को अपनाया जा रहा है।
एक्सपर्ट्स का कहना है कि अगर मौजूदा तरीके से ही ग्रीन हाउस गैसों का एमिशन होता रहा, तो 2050 तक धरती का तापमान दो डिग्री और बढ़ जाएगा। ऐसा होने पर कहीं भीषण सूखा पड़ेगा तो कहीं विनाशकारी बाढ़ आएगी।
